A4-0135/95

Päätöslauselma aktiiviseen kriisien ehkäisyyn tarkoitetun Euroopan unionin tutkimuskeskuksen perustamisesta

Euroopan parlamentti, joka

- ottaa huomioon Euroopan unionista tehdyn sopimuksen ja erityisesti sen B, F, J ja J.1 artiklan sekä J.8 artiklan 4 kohdan sekä Euroopan yhteisön perustamissopimuksen 130 u artiklan,

- ottaa huomioon 15. syyskuuta 1994 antamansa päätöslauselman Ruandan tilanteesta ((EYVL C 276, 3.10.1994, s. 17)),

- ottaa huomioon aikaisemmat päätöslauselmansa:

. 18. joulukuuta 1992 Euroopan yhteisön yhteisen ulkopolitiikan laatimisesta ((EYVL C 21, 25.1.1993, s. 503)),

. 24. maaliskuuta 1994 antamansa päätöslauselman Euroopan unionin yhteisen turvallisuus- ja puolustuspolitiikan kehityksestä, tavoitteista, välineistä ja menettelytavoista ((EYVL C 114, 25.4.1994, s. 20)),

. 20. huhtikuuta 1994 antamansa päätöslauselman oikeudesta humanitaariseen väliintuloon ((EYVL C 128, 9.5.1994, s. 225))

. 20. huhtikuuta 1994 antamansa päätöslauselman etnisestä puhdistuksesta ((EYVL C 128, 9.5.1994, s. 221)),

. 21. huhtikuuta 1994 antamansa päätöslauselman kansainvälisen rikostuomioistuimen perustamisesta ((EYVL C 128, 9.5.1994, s. 343)),

- ottaa huomioon 22. huhtikuuta 1994 antamansa suosituksen Euroopan vakauttamissopimukseen liittyvästä yhteisestä toiminnasta ((EYVL C 128, 9.5.1994, s. 418)),

- ottaa huomioon komission vuosittaisen kertomuksen humanitaarisesta avusta,

- ottaa huomioon työjärjestyksensä 148 artiklan,

- ottaa huomioon ulko- ja turvallisuusasiain sekä puolustuspolitiikan valiokunnan mietinnön ja budjettivaliokunnan, taloudellisten ulkosuhteiden valiokunnan ja kehitys- ja yhteistyövaliokunnan lausunnot (A4-0135/95),

A. toteaa, että selkkaukset ovat moninkertaistuneet kansainvälisissä suhteissa 2. maailmansodan päättymisestä lähtien vallinneen kaksinapaisen järjestelmän romahdettua,

B. toteaa, että «uuden kansainvälisen järjestyksen» toteuttaminen on vaikeaa ja että hyvin monet kriisit ovat luonteeltaan sisäisiä,

C. panee merkille YK:n turvallisuusneuvoston ja yleiskokouksen lukuisissa päätöslauselmissa tunnustettujen humanitaarista väliintuloa koskevien oikeuksien ja velvollisuuksien käsitteiden selvän, joskin vielä vaatimattoman kehityksen,

D. on tietoinen toimenpiteiden vaikeudesta sekä välttämättömyydestä valmistautua niihin ennalta eikä vasta katastrofin jo tapahduttua,

E. toteaa, että yhteinen täysin eurooppalainen ulko- ja turvallisuuspolitiikka eroaa laadullisesti yhteenlasketuista kansallisista eduista,

F. katsoo, että on välttämätöntä perustaa tutkimuskeskus sellaisten luotettavien tietojen keräämiseksi, joiden avulla voitaisiin vaikuttaa päättäjien poliittisiin ratkaisuihin ja niiden suuntaan ja edistää ennakoivaa toimintaa,

G. on vakuuttunut siitä, että kyseinen elin, jonka tehtävänä on kerätä tutkimus- tai aloitetarkoituksiin liittyvää tarpeellista tietoa, voi toimia tehokkaasti ja asianmukaisesti ainoastaan toimiessaan Euroopan ja yhteisön laajuisesti sekä julkisesti,

H. on saanut valvontaan ja aloitteentekoon liittyvän tehtävän ja haluaa edistää toimivaltansa ja mahdollisuuksiensa mukaan yhteisen ulko- ja turvallisuuspolitiikan määrittelemistä,

I. on vakuuttunut siitä, että Euroopan unionilla on oltava käytettävissään välineet, joiden avulla se voi arvioida ja määritellä yhteiseen ulko- ja turvallisuuspolitiikkaan liittyvän väliintulon muodot, antaakseen paremmin muodon aloiteoikeudelleen laatia ennalta kriisien ennusteita ja käsitellä kriisitilanteita ennen niiden kärjistymistä,

J. rohkaisee päättäväisesti muita toimielimiä toimimaan samansuuntaisesti ehdotettuaan tätä varten uuden budjettikohdan ottamista komission toimintatalousarvioon,

K. on vakuuttunut siitä, että ammattilaisten, asiantuntijoiden ja kansalaisjärjestöjen sekä Euroopan yhteisöjen toimielinten välinen tehokas yhteistyö on tarpeen ja että sitä voidaan käyttää hyväksi kriisien ehkäisyssä,

1. Ehdottaa aktiiviseen kriisien ehkäisyyn tarkoitetun Euroopan unionin tutkimuskeskuksen perustamista;

2. Toivoo, että tämän keskuksen pääasiallinen tehtävä olisi mahdollisten kriisitilanteiden määritys sekä ennaltaehkäisevän diplomatian ja mahdollisesti tarvittavien julkisten tai humanitääristen aloitteiden valmistelu;

3. Ehdottaa, että tälle elimelle annetaan tärkeä analysointitehtävä Euroopan unionin avustamiseksi kriisien ehkäisyssä seuraavilla tavoilla:

a) määrittelemällä tietolähteet, joista mahdollisesti saadaan tietoja kriiseistä tai ihmisiin kohdistuvista suuronnettomuuksista, tähän tehtävään osallistuvat erityisesti unionin ja sen viidentoista jäsenvaltion diplomaattiyksiköt, ja perustamalla verkostot, joihin kuuluu erilaisia tieteellisiä tutkimuskeskuksia,

b) keräämällä tietoja näin määritetyiltä järjestöiltä ja asiantuntijoilta,

c) laatimalla Euroopan parlamentin tai komission pyynnöstä luotettavia, täsmällisiä, jatkuvasti ajan tasalla pidettyjä ennusteita, julkaisemalla vuosittainen yleiskertomus ja ylläpitämällä ajan tasalla olevaa kiireellisyysluokitusta, jonka perusteella esitetään sellaisia toimintaehdotuksia, joissa julkinen ja yksityinen toiminta jatkuvasti yhdistyvät;

4. Sopii tutkivansa välittömästi yhdessä neuvoston ja komission kanssa sopivinta tapaa panna tämä päätöslauselma täytäntöön ja määritellä uuden keskuksen oikeudellinen luonne, antaen sille tarvittavat taloudelliset ja inhimilliset voimavarat sekä pääsyn edellä tarkoitettuihin tietolähteisiin ja kaikkiin muihin tietoihin, joita unionin toimielimet ja jäsenvaltioiden diplomaattiyksiköt voivat sille antaa;

5. Toivoo, että lisäksi tälle keskukselle annetaan tehtäväksi avustaa ulko- ja turvallisuusasiain sekä puolustuspolitiikan valiokuntaa ja muita asianomaisia valiokuntia ja niiden välityksellä Euroopan parlamenttia sen käyttäessä yhteisen ulko- ja turvallisuuspolitiikan yhteydessä suositusten antamiseen ja valvontaan liittyvää toimivaltaansa

- antamalla kyseisille valiokunnille julkisen vuosikertomuksensa, kiinnittämällä niiden huomion hälyttäviin ilmiöihin ja esittämällä niille toimintaehdotuksia hillittyjä mutta nopeavaikutteisia menettelytapoja noudattaen,

- välittämällä kyseisille valiokunnalle säännöllisesti ajan tasalla pidettävään kiireellisyysluokitteluun ja laatimiinsa analyyseihin perustuvia ehdotuksia,

- vastaamalla kyseisten valiokuntien välityksellä parlamentin kaikkien muiden valiokuntien tai valtuuskuntien kyselyihin,

jotta näiden tietojen ja ehdotusten perusteella voitaisiin soveltaa Euroopan parlamentin työjärjestyksen 46, 47 ja 92 artiklaa neuvoston ja komission päätöksentekomenettelyyn vaikuttamiseksi;

6. Toivoo, että tämä keskus perustettaisiin komission alaisuudessa, ja lykkää päätöstään uuden keskuksen johtoelimistä ja asemasta, kunnes sen neuvottelut komission kanssa on saatu päätökseen;

7. On sitä mieltä, että Euroopan parlamentilla on oltava pääsy tähän tutkimuskeskukseen, ja ehdottaa lisäksi, että voidakseen suorittaa tehokkaasti ja riippumattomasti perustamissopimuksissa määrätyt velvollisuutensa yhteisen ulko- ja turvallisuuspolitiikan alalla (oikeus antaa lausuntoja, toimeenpanevan elimen hyväksyminen ja valvonta), sillä olisi oltava käytössään tarvittavat keinot muodostaakseen kantansa komission ja neuvoston poliittisista valinnoista;

8. Muistuttaa, että vuonna 1995 tutkimuskeskus rahoitetaan Euroopan yhteisöjen yleisen talousarvion kohdasta B7-219;

9. Kehottaa ulko- ja turvallisuusasiain sekä puolustuspolitiikan valiokuntaa laatimaan arviointikertomuksen keskuksen toiminnasta vuoden toiminnan jälkeen;

10. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden hallituksille ja parlamentille.